હરિયાણવી સુલતાન અલી ખાન (સલમાન ખાન) કુસ્તીબાજ છે. મનમાં એવી ખ્વાહિશ છે કે એક દિવસ તે દુનિયાભરમાં નામના મેળવે અને એ માટે તે અથાગ મહેનત પણ કરે છે. સુલતાન એક સમયે છોકરીઓની કુસ્તીમાં આરફા (અનુષ્કા શર્મા)ને જુએ છે. આરફા આમ તો ટેક્નિકલી તૈયાર નથી, પણ હવે તેને તૈયાર કરવાનું કામ સુલતાન ઊંચકે છે. બન્નેના સંબંધો પણ આગળ વધતા રહે છે અને એ સંબંધોની સાથોસાથ સુલતાનની જિંદગીમાં ઉતારચડાવ પણ આવવા માંડે છે. આ ઉતારચડાવ વચ્ચે જ સુલતાનને જે પહેલવાની પર અભિમાન હતું એ જ અભિમાન ઊતરી પણ જાય છે. આરફા તેનાથી દૂર થઈ જાય છે અને તેનો પરિવાર પણ સુલતાનથી દૂર થઈ જાય છે. સુલતાન અંધકાર વચ્ચે ખોવાઈ જાય છે અને તે આ અંધકારને સ્વીકારીને ગુમનામીની જિંદગી જીવવા પણ માંડે છે, પણ વષોર્ પછી ફરી એક વખત સુલતાનને પોતાનું ગૌરવ પાછું મેળવવાની તક મળે છે. સુલતાન આ તક ઝડપે છે, પણ એ માટે તેણે તનતોડ મહેનત કરવાની છે. છૂટી ગયેલી પહેલવાનીએ સુલતાનને કમજોર કરી દીધો છે, પણ મનથી સુલતાન હજીયે પહેલાં જેવો જ જોરાવર છે. સુલતાન નવેસરથી મહેનત શરૂ કરે છે.